Kolmainus Jumal on armastuse Jumal, kellele ei ole ükskõik, mis toimub maailmas ja inimeste elus. See on Jumal, kes annab ennast  täielikult nii iseeneses kui endast väljapoole - Poja sündimises Isast ja Püha Vaimu lähtumises Isast ning Pojast, aga ka Jumala Poja inimesekssaamises, kannatustes ja ristisurmas. See on Jumal, kes on avatud vastu võtma ja omaks võtma igaüht, kes Temasse usub ja Tema juurde tuleb. K. Barth nimetab Kolmainsust meile suunatud kutseks: «Sind mõeldakse, sinu suhtes kehtib ja sulle tuleb heaks see, mida Jumal oma Pojas on ning teeb.»